Mirella (laulaja)

Mirella (oik. Mirella Linéa Olivia Roininen; s. 8. toukokuuta 2005) on suomalainen laulaja-lauluntekijä. Hän solmi levytyssopimuksen Universal Musicin kanssa kesällä 2022, kun hänet oli löydetty Tiktok-sovelluksesta. Mirellan ensilevy oli vuonna 2023 julkaistu single ”Sua sattuu”. Toinen single ”Timanttei” (2024) nousi listaykköseksi Suomessa, ja sitä kuunneltiin yli 35 miljoonaa kertaa alle vuoden sisällä julkaisustaan.
Mirellan ensimmäinen albumi "Kunpa oisin kertonut" julkaistiin vuonna 2024. Se saavutti jo ennakkomyynneillä nelinkertaisen platinalevyrajan. Albumilta on julkaistu lisäksi singlet ”Uuteen eiliseen”, ”Luotathan” ja ”Löytää mut”, joista kaikki ovat saavuttaneet platinalevyrajan..
Mirella sai vuonna 2025 kuusi Emma-palkintoa. Hänet palkittiin muun muassa vuoden artistina sekä tulokkaana.
Tausta.
Mirella on kertonut aina halunneensa laulaa. Hän on käynyt musiikkiopistossa pianotunneilla ja ollut kuorossa. Laulutunnit alkoivat 13-vuotiaana. Mirella on harrastanut myös tanssia, jonka hän aloitti kaksivuotiaana. Hän valitsi tanssiopistossa nykytanssilinjan. Viidennellä luokalla hänet siirrettiin kolme vuotta vanhempien ryhmään. Hän teki lopputyön tanssissa keväällä 2021. Mirella tanssi Viivin ”Hyväuskoinen”-musiikkivideolla.
Mirella alkoi kirjoittaa yläkoulussa omia kappaleita, ensin ruotsin ja sitten englannin kielellä. Hän voitti lokakuussa 2020 sävellykseen ja lauluun keskittyneen Melodi Grand Prix -kilpailun kappaleellaan ”Landet ingenstans”. Hän teki kappaleen yhdessä musiikkituottaja Erik Nyholmin kanssa. Mirella oli ensimmäisen kerran mukana kilpailussa tanssijana vuonna 2018. Kilpailun leirillä hän lauloi karaokessa, jolloin muille paljastui hänen laulutaitonsa ja häntä kannustettiin osallistumaan kilpailuun artistina. Mirella voitti ja pääsi palkinnoksi tekemään Nyholmin kanssa uuden kappaleen.
Mirella työsti uutta kappaletta ”Idiot”, johon tehtiin myös musiikkivideo. Siinä tanssijat olivat samat kuin Melodi Grand Prix -kilpailun finaaliesityksessä. Tanssinopettaja Jessica Öller suunnitteli koreografian sekä finaaliin että videolle. ”Idiot” oli tarkoitus saada Ruotsin radioon. Äänitysten ohella hän oli töissä ravintolassa.
Mirella teki levytyssopimuksen Universal Musicin kanssa kesällä 2022. Mirellan löysi TikTokin kautta Kristiina Wheeler, joka on Universal Musicilla A&amp;R Manager.
Ura.
Mirella julkaisi 20. lokakuuta 2023 ensimmäisen singlensä ”Sua sattuu”. Kappale kertoo kolmiodraamasta. Sitä ovat olleet tekemässä tuottajat Aleksanteri Hulkko ja Jukka Jahnukainen sekä muusikko Henri Piispanen. Kappale saavutti kultalevyrajan kahdessa kuukaudessa. Kappale ylsi korkeimmillaan Suomen Spotifyn Top 50 -listalla kymmenenneksi.
Tammikuun alussa 2024 hän julkaisi toisen singlensä ”Timanttei”, joka nousi suoraan Suomen singlelistan ja radiolistan ensimmäiselle sijalle. Jo ennen julkaisua kappaleella oli Tiktokissa yli 15 miljoonaa näyttökertaa. Kappaletta seurasi Mirellan ensimmäinen esiintyminen artistina 17. tammikuuta Triplan kauppakeskuksessa. Uran alkuvaiheen esiintymisiin sisältyivät myös popduo Marcus &amp; Martinuksen lämmittely laulaja Anin kanssa Helsingin jäähallilla sekä Mirellan oma abiristeily. ”Timanttei” kuultiin myös Putouksen 16. tuotantokaudella.
Mirella on kertonut näkevänsä musiikin väreissä. Erityisesti toisen singlen julkaisun jälkeen häntä on verrattu ulkomaisiin laulajiin Zara Larssoniin ja Tate McRaehin. Musiikillisia esikuvia hänelle ovat edellä mainittujen artistien lisäksi Ariana Grande ja Whitney Houston. Omassa musiikissaan Mirella haluaa tunteen ja herkkyyden säilyvän.
Mirella sai tuplavoiton YleX Läpimurto 2024 -listalla, kun tuomaristo ja yleisö valitsivat hänet voittajaksi. ”Timanttei” striimasi seitsemässä kuukaudessa seitsenkertaista platinaa. Suomen musiikkikustantajat valitsivat myös kyseisen kappaleen vuoden biisiksi vuonna 2024. 
Kolmas single ”Uuteen eiliseen” julkaistiin maaliskuussa 2024, ja se nousi suoraan singlelistan kärkeen. Kappale esitteli Mirellan herkempää puolta, ja sitä olivat tekemässä aiemmasta tuotannosta tutut tekijät.
Toukokuussa 2024 Mirella julkaisi Lauri Haavin kanssa singlen ”Luotathan”. Kappale on rakkauslaulu, jossa viitataan Disneyn Aladdin-elokuvaan. Mirella on kertonutkin Disneyn olevan hänelle suuri inspiraation lähde. Kappaletta ovat olleet tekemässä aiemmasta tuotannosta tutut tuottajat Hulkko ja Kim Mannila sekä Lauri Haavin tuottaja Aaro630. ”Luotathan” striimasi platinaa kahdessa viikossa.
Hänen viides singlensä ”Löytää mut” julkaistiin elokuun lopussa 2024, ja se nousi suoraan Suomen singlelistan ensimmäiseksi.
Mirella julkaisi debyyttialbuminsa "Kunpa oisin kertonut" marraskuussa 2024. Albumi ansaitsi etukäteen nelinkertaista platinaa. Se myös rikkoi ennätyksiä olemalla niin ensimmäisen vuorokauden kuin julkaisuviikon aikana eniten striimannut albumi. Mirella aloittaa ensimmäisen, koko Suomen kattavan kiertueen Helsingin Tavastialta 17. tammikuuta 2025. Livekokoonpanoon kuuluvat Ossi Maristo (kitara), Kasperi Kallio (koskettimet) ja Joonas Kaikko (rummut). Kiertue päättyy huhtikuussa.
Yksityiselämä.
Mirellan äidinkieli on ruotsi. Mirellan äiti on ruotsinkielinen, ja musiikin parissa uraa luonut isä Tero Roininen on puoliksi romani. Mirellan lapsuudessa romanikulttuuri ei juurikaan näkynyt, vaikka hän kunnioittaakin romaneja ja vaalii perimäänsä. Romanimusiikkia on kuitenkin kuunneltu. Hän on kertonut kohdanneensa peruskoulussa ennakkoluuloja ja syrjintää.
Mirella aloitti lukion Helsingissä musiikkilinjalla vuonna 2021, mutta siirtyi myöhemmin aikuislinjalle, josta pääsi ylioppilaaksi syksyllä 2025.
Mirella seurustelee räppäri Sexmanen kanssa. 
Dubbaukset.
Mirellalla on ollut useita äänirooleja lasten elokuvissa ja sarjoissa. Viimeisin äänirooli on vuonna 2023 ensi-iltansa saaneessa Toive-elokuvassa.